Imtella' Frar 2, 2021 Uffiċjal għoli tal-kumpanija Pfizer/Biontech qal li se tkun qed titħaffef il-proċess tal-manifattura u mill-15 ta' Frar se żżid id-dożi fil-konsenji li diġà kienu maqbula għall-ewwel xhur tas-sena. Dan se jkun possibli wara taħditiet mal-Unjoni Ewropea u għaliex tlesta x-xogħol ta' modifikazzjoni fil-fabbrika tal-Pfizer f'Puurs, fil-Belġju. Apparti minn dan, f'Marburg fil-Ġermanja t-tieni fabbrika tal-kumpanija farmaċewtika mistennija tibda l-produzzjoni matul dan ix-xahar. F'kitba fuq Twitter il-President tal-Kummissjoni Ewropea Ursola Von Der Leyen, fissret li b'dan il-ftehim il-pajjiżi tal-Unjoni Ewropea se jirċievu bejniethom 600 miljun doża.